Rööprähklemine sülearvutil ja telefonil

|  |  |
| --- | --- |
|  | Tsitaadid Vikitsitaatides: **Rööprähklemine** |

**Rööprähklemine** on inimese tähelepanu jagamine mitme erineva ülesande või tegevuse vahel, näiteks auto juhtimise ja telefoniga rääkimise. Rööprähklemine võib viia ajaraiskamiseni, kuna inimese mõistus peab vahelduma mitme erineva konteksti vahel, ning tähelepanu puudujäägi tõttu võivad tegevuses tekkida vead.

1960-ndatest aastatest saati on teadlased korraldanud eksperimente, et mõista rööprähklemise olemust ja selle limiite inimestes. Kõige lihtsamat laadi eksperimendid selles valdkonnas põhinevad niinimetatud psühholoogilise refraktaarse perioodi mõjul. Sellistes eksperimentides antakse inimesele käsk vastata õigesti kahele erinevale stiimulile, mis esitatakse ajaliselt lähestikku. Üldiselt leiavad sellised eksperimendid, et teisele stiimulile reageeritakse aeglasemalt.

Teadlased on pikemat aega tõdenud, et mingit laadi pudelikaela efekt ei luba ajul tegeleda kummagi ülesande teatud aspektide kallal samaaegselt. Pudelikaela efekt viitab sellele, et kuna inimesel on vaid piiratud kogus tähelepanulist ressurssi, säilitab aju vaid kõige tähtsama teabe. Mitmed teadlased usuvad, et tunnetuslik funktsioon, mis kõige enam rööprähklemise all kannatab, on tegevuskäikude planeerimine ja informatsiooni mälust kättesaamine. Psühhiaater Edward M. Hallowell on rööprähklemist kirjeldanud kui "müütilist tegevust, milles inimesed usuvad, et nad suudavad teha samaaegselt kahte või enamat tegevust justkui need oleksid üks ja sama."

Richard E. Mayer leidis, et uue informatsiooni selgeks õppimine rööprähklemise ajal on raske või isegi võimatu.[*viide?*] Reynol Junco leidis oma uuringutöös, et rööprähklemisega tegelevate tudengite akadeemiline oskus sageli kehvenes. 2008. aastal väideti, et USA ettevõtted kaotavad iga aasta rööprähklemise tõttu hinnanguliselt 650 miljardit dollarit.

Nimetus
-------

Eestikeelne sõna "rööprähklemine" on tuletatud ingliskeelsest sõnast *multitasking*, mis on pärit 1965. aasta teadusartiklist IBM-i suurarvuti System/360 kohta. Mõistet hakati hiljem kasutama ka inimkäitumisest rääkides. Mõiste *multitasking* on kujunenud rahvusvaheliseks. Paljudes keeltes (näiteks saksa, itaalia, taani, norra) kasutatakse seda mõistet muutmata, tõlkimata kujul.[*viide?*] Ka eesti keeles kohtab sõna *multitasking* üsna sagedasti. Sõna "rööprähklemine" hakkas eesti keeles levima umbes 2013. aastast saati.

Viited
------

1. ↑  Pashler Harold (1994). "Dual-task interference in simple tasks: Data and theory". *Psychological Bulletin*. **116** (2): 220–244. CiteSeerX 10.1.1.324.4916. DOI:10.1037/0033-2909.116.2.220. PMID 7972591.
2. ↑  Goldstein, E. Bruce (2011). *Cognitive Psychology: connecting mind, research, and everyday experience*. Cengage Learning. Lk Chapter 4 (pgs 85–114).
3. ↑  "Is multi-tasking a myth?". *BBC News*. 20. august 2010.
4. ↑  Hallowell, Edward M.. *Crazy Busy: Overstretched, Overbooked, and About to Snap! Strategies for Handling Your Fast-Paced Life*. 2007. Ballantine Books. ISBN 0-345-48244-1
5. ↑  Junco, Reynol (2012). "In-class multitasking and academic performance" (PDF). *Computers in Human Behavior*. Originaali (PDF) arhiivikoopia seisuga 3. aprill 2013. Vaadatud 1. jaanuaril 2024.
6. ↑  RICHTEL, Matt (14. juuni 2008). "Lost in E-Mail, Tech Firms Face Self-Made Beast". *The New York Times*. Vaadatud 14. juunil 2008.
7. ↑  IBM Operating System/360 Concepts and Facilities - Witt, Bernard I. & Lambert, Ward
8. ↑  "Maire Raadik: rööprähklus". *Arvamus*. 16. september 2016. Vaadatud 1. jaanuaril 2024.